韓幹三馬
作者：蘇轍
朝代：宋

paragraphs: 老馬側立鬃尾垂，御者高拱持青絲。
心知後馬有爭意，兩耳微起如立錐。
中馬直視翹右足，眼光未動心先馳。
僕夫旋作奔佚想，右手正控黄金羈。
雄姿駿發最後馬，回身奮鬣真權奇。
圉人頓轡屹山立，未聽决驟爭雄雌。
物生先後亦偶爾，有心何者能忘之。
畫師韓幹豈知道，畫馬不獨畫馬皮。
畫出三馬腹中事，似欲譏世人莫知。
伯時一見笑不語，告我韓幹非畫師。